b'\n_START_ARTICLE_\nSverige i Eurovision Song Contest\n_START_SECTION_\nHistorikk\n_START_PARAGRAPH_\nDet er den svenske allmennkringkasteren SVT som sender konkurransen i Sverige, og som har ansvaret for \xc3\xa5 velge landets bidrag til Eurovision Song Contest. Sverige debuterte p\xc3\xa5 en fjerdeplass med \xc2\xabLilla stj\xc3\xa4rna\xc2\xbb i 1958, og \xc3\xa5ret etter etablerte SVT en nasjonal finale for \xc3\xa5 velge landets sang og artist. Den nasjonale finalen fikk etter hvert navnet Melodifestivalen og har lenge v\xc3\xa6rt et av de mest popul\xc3\xa6re tv-programmene p\xc3\xa5 svensk tv.\n_START_SECTION_\nMelodifestivalen\n_START_PARAGRAPH_\nDet er f\xc3\xa5 nasjoner som tar Eurovision Song Contest like alvorlig som svenskene, noe som blant annet kommer til uttrykk i den svenske konkurransen. Mer enn 3000 sanger sendes inn til Melodifestivalen hvert \xc3\xa5r, og landets kjente artister og l\xc3\xa5tskrivere n\xc3\xa6rmest kniver om \xc3\xa5 f\xc3\xa5 delta i konkurransen. Uttaket g\xc3\xa5r dessuten over seks uker hver vinter, og opptil en tredel av landet ser finalen._NEWLINE_Melodifestivalen f\xc3\xb8lges ogs\xc3\xa5 med stor interesse av Eurovision-tilhengere verden over, og hundrevis av fans reiser hvert \xc3\xa5r til Stockholm for \xc3\xa5 f\xc3\xa5 med seg den svenske finalen. Den svenske konkurransen har ogs\xc3\xa5 v\xc3\xa6rt inspirasjonskilde for andre land, blant dem NRK, som i 2006 innf\xc3\xb8rte delfinaler i Melodi Grand Prix etter m\xc3\xb8nster fra Sverige. I Eurovision Song Contest 2016 gjorde ogs\xc3\xa5 Den europeiske kringkastingsunion om p\xc3\xa5 den tradisjonsrike avstemningen. Endringen var inspirert av Melodifestivalen og ble gjort for \xc3\xa5 holde p\xc3\xa5 spenningen til siste slutt.\n_START_SECTION_\nEurovision Song Contest\n_START_PARAGRAPH_\nEtter debuten i 1958 og til uti i 1970-\xc3\xa5rene hadde Sverige varierende suksess i Eurovision Song Contest. Sverige fikk en andreplass i 1966 \xe2\x80\x93 godt hjulpet av sine nordiske naboer som ga Sverige 15 av til sammen 16 poeng. En femteplass kom i 1969, og en ny femteplass fulgte i 1973. \xc3\x85ret etter kom Sveriges virkelige gjennombrudd i konkurransen, da popgruppen ABBA vant med \xc2\xabWaterloo\xc2\xbb. Seieren banet vei for en solid internasjonal karriere for gruppen._NEWLINE_Utdypende artikkel: ABBA_NEWLINE_Etter seieren i 1974 hadde Sverige liten suksess frem til Carola sang landet inn til en tredjeplass i 1983 med \xc2\xabFr\xc3\xa4mling\xc2\xbb. \xc3\x85ret etter sikret gruppen Herreys svenskenes andre seier med \xc2\xabDiggi-loo diggi-ley\xc2\xbb, og flere gode resultater fulgte i \xc3\xa5rene etter. Carola var tilbake i 1991 og vant en knapp seier med \xc2\xabF\xc3\xa5ngad av en stormvind\xc2\xbb i Roma. Sveriges fjerde seier kom med Charlotte Perrelli og \xc2\xabTake Me to Your Heaven\xc2\xbb i 1999._NEWLINE_Etter \xc3\xa5rtusenskiftet har Sverige overtatt som det mest suksessrike i konkurransen, med hele ni topp fem-plasseringer \xe2\x80\x93 inkludert to seire. Landet hadde en liten nedgangsperiode fra 2007, og i 2010 kvalifiserte ikke Sverige seg til finalen, for f\xc3\xb8rste og hittil eneste gang. Sverige kom imidlertid sterkt tilbake med en tredjeplass i 2011. Siden da har landet innledet en gullalder uten sidestykke \xe2\x80\x93 med to seire, to tredjeplasser og tre femteplasser. I tillegg har Sverige alltid v\xc3\xa6rt i topp tre i sin semifinale siden 2011.\n_START_SECTION_\nFrav\xc3\xa6r\n_START_PARAGRAPH_\nEtter debuten i 1958 har Sverige har st\xc3\xa5tt over konkurransen ved tre anledninger: i 1964, 1970 og 1976. F\xc3\xb8rste gang var i 1964, da en artiststreik gjorde at landet m\xc3\xa5tte trekke seg fra Eurovision Song Contest. I 1970 trakk Sverige seg sammen med Finland og Norge i protest mot at fire land hadde delt seieren i Eurovision Song Contest \xc3\xa5ret f\xc3\xb8r. _NEWLINE_Det tredje frav\xc3\xa6ret kom i 1976. SVT hadde arrangert den internasjonale finalen \xc3\xa5ret f\xc3\xb8r, og i kj\xc3\xb8lvannet av dette hadde det oppst\xc3\xa5tt sterke str\xc3\xb8mninger innad i Sverige mot kommersialiseringen av konkurransen. For \xc3\xa5 roe gemyttene, valgte SVT \xc3\xa5 st\xc3\xa5 over konkurransen i 1976. En eventuell seier i 1976 ville ogs\xc3\xa5 ha medf\xc3\xb8rt en h\xc3\xb8y kostnad for svensk fjernsyn.\n_START_SECTION_\nB\xc3\xa5ndene Sverige\xe2\x80\x93Norge\n_START_PARAGRAPH_\nDen svenske deltakelsen i Eurovision Song Contest har stort sett alltid blitt fulgt med argus\xc3\xb8yne i Norge, og mange av de svenske deltakerl\xc3\xa5tene har ogs\xc3\xa5 blitt popul\xc3\xa6re i Norge. I tillegg har svenske deltakere som Lill-Babs, Lill Lindfors, Carola og Tommy K\xc3\xb6rberg blitt kjente og popul\xc3\xa6re artister i nabolandet. Landene \xc2\xabutveksler\xc2\xbb dessuten artister, blant annet har Lill-Babs og Elisabeth Andreassen deltatt i Melodi Grand Prix, mens norske Maria Mittet og Tone Damli Aaberge har deltatt i Melodifestivalen.\n_START_SECTION_\n\xc3\x85rlig pressekrangel\n_START_PARAGRAPH_\nSom i langrennssporet har Sverige og Norge tradisjonelt hatt et elsk-hat-forhold i Eurovision Song Contest, og det har n\xc3\xa6rmest blitt en \xc3\xa5rviss tradisjon at pressen i begge land hausser opp stemningen i forkant av konkurransen. I 2003 skrev for eksempel svenske Aftonbladet at Norges deltaker, Jostein Hasselg\xc3\xa5rd, sang \xc2\xabsom en ustemt sykkelpumpe\xc2\xbb, mens Charlotte Perrelli i 2008 raste mot norsk presse som hadde karakterisert henne som en pornostjerne og transvestitt. _NEWLINE_NRKs mange\xc3\xa5rige kommentator, Jostein Pedersen, hadde som regel ett m\xc3\xa5l for Norge, og det var \xc3\xa5 sl\xc3\xa5 Sverige. I 1997 hisset han p\xc3\xa5 seg svenskene da han mente den svenske gruppen Blond hverken kunne synge eller danse. Det toppet seg imidlertid i 2003 da Pedersen p\xc3\xa5 direkten sa at den svenske duoen Fame hadde \xc2\xabmindre utstr\xc3\xa5ling enn bokhyllen Ivar fra IKEA\xc2\xbb. Kommentaren endte med at EBU foretok en granskning av Pedersens kommentarer, uten at det ble noen konsekvenser i ettertid.\n_START_SECTION_\nGode poeng-venner\n_START_PARAGRAPH_\nMens pressen krangler, er seerne i begge land imidlertid langt bedre venner. S\xc3\xa6rlig kommer det gode naboskapet til syne p\xc3\xa5 poengfronten. Per 2019 har Sverige for eksempel f\xc3\xa5tt 363 poeng av Norge, mer enn noe annet land. Sverige er ogs\xc3\xa5 det landet som har gitt mest poeng til Norge, med 226 poeng. Men det har ikke g\xc3\xa5tt automatikk i \xc3\xa5 dele ut h\xc3\xb8ye poeng til hverandre. Da Norge vant med \xc2\xabNocturne\xc2\xbb i 1995, ga for eksempel ikke den svenske juryen et eneste poeng til den norske vinnerl\xc3\xa5ten. Den norske juryen ga Carola \xc2\xabbare\xc2\xbb \xc3\xa5tte poeng da hun vant i 1991, og i 2016 overs\xc3\xa5 den norske juryen svenske \xc2\xabIf I Were Sorry\xc2\xbb fullstendig, noe som ble m\xc3\xb8tt med vantro i Sverige. \xc3\x85ret etter ga heller ikke den svenske juryen poeng til det norske bidraget \xc2\xabGrab the Moment\xc2\xbb.\n_START_SECTION_\nStemmehistorikk\n_START_PARAGRAPH_\nTabellene under omfatter svenske poeng gitt og mottatt i finaler. Poeng i semifinaler er ikke inkludert i tallene. Poengene er delt i fire tabeller for \xc3\xa5 vise utviklingen i stemmem\xc3\xb8nsteret. Den f\xc3\xb8rste tabellen omfatter alle poeng siden Sveriges debut i 1958 og frem til i dag. Tabell nummer to omfatter alle \xc3\xa5r siden 1975, da det n\xc3\xa5v\xc3\xa6rende poengsystemet ble innf\xc3\xb8rt. Tabell nummer tre omfatter alle \xc3\xa5r siden 1997, da Sverige brukte telefonavstemning for f\xc3\xb8rste gang. Siste tabell omfatter alle \xc3\xa5r fra 2009, da ordningen med kombinert jury- og telefonavstemning ble innf\xc3\xb8rt.'